**Politisk plattform 2017-2018**

**EL og IT Forbundet Distrikt Trøndelag**

**TTIP og TISA.**

Den norske modellen er truet av de pågående frihandelsforhandlingene om TTIP og TISA. Disse handelsavtalene tar sikte på å bygge ned nasjonale reguleringer og legge nye markeder åpne for storkapitalen. Forhandlingene skjer under stor grad av hemmelighold, med det resultat at de store multinasjonale selskapene har større gjennomslag enn demokratisk valgte politikere. Det må kreves full åpenhet om forhandlingene. Forhandlingene om TTIP og TISA må stanses inntil konsekvensene er utredet. Det kan ikke aksepteres at hardt tilkjempede rettigheter og standarder svekkes som en følge av forhandlinger om nye handelsavtaler som TTIP og TISA. Det kan ikke aksepteres klausuler som binder opp fremtidige regjeringer. Det aksepteres ingen liberalisering som svekker faglige rettigheter, miljøstandarder og forbrukerrettigheter.

EL og IT Forbundet, Distrikt Trøndelag skal engasjere seg i arbeidet mot handelsavtalene.

**EØS**

EL og IT Forbundets landsmøte vedtok med 149 mot 104 stemmer å erstatte EØS avtalen med en handelsavtale. Samtidig har forbundet lenge vært klare på at norske tariffavtaler og norsk arbeidslovgivning må gis forrang fremfor EU-regler.

Norge må kunne vedta tiltak med hensyn til sosial dumping og ikke være bundet av EUs markedsliberale friheter og EU-domstolens tolkning av disse.

EL og IT Forbundet, Distrikt Trøndelag skal jobbe for å få gjennomført en folkeavstemming om Norges tilknytning til EØS-avtalen med henblikk på å avslutte avtaleforholdet.

**Energi**

Før Energiloven trådde i kraft i 1991 leverte e-verkene kraft til forbrukerne og industrien i Norge. De skulle dekke behovet for all kraft i kommunene. I dag selger e-verkene kraft til best mulig pris gjennom kraftbørsen, for så å kjøpe den tilbake på det åpne markedet. Nå er det ikke utbygging av ny kraft eller det å sikre nok strøm til enhver tid det som teller, men å sørge for at bunnlinja i kraftselskapenes regnskaper viser hyggelige tall.

EL og IT Distrikt Trøndelag skal jobbe for å reversere Energiloven.

Distrikt Trøndelag skal også jobbe for at utbygging av kabler for eksport av elektrisitet til kontinentet stanses. Dette for å unngå at dyr europeisk kraftpris vil svekke en nasjonal langsiktig strategi om at norsk kraft skal videreforedles i industriproduksjon i våre lokalsamfunn. Hjemfallsretten må forsvares og energiverk og overføringsnett må eies og drives av det offentlige.

**EL og IT Forbundet, Distrikt Trøndelag skal jobbe**

* for å bevare hjemfall og videreutvikle offentlig eierskap til naturressursene, samt produksjon og distribusjon av energi.
* for at beredskap, drift og vedlikehold i nettet fortsatt skal utføres av nettselskapets egne ansatte.
* for å forsvare konsesjonslovgivningen.
* for å stanse outsourcing av drift og vedlikehold.
* for å bevare og styrke offentlig eierskap til nasjonale naturresurser, som Statskraft, Statnett og lokale energiselskaper.

**EL og IT Forbundet, Distrikt Trøndelag skal jobbe for**

* at alle forverringer av arbeidsmiljøloven blir reversert etter Stortingsvalget 2017.
* at taket på barnetillegg for uføre fjernes.
* at feriepenger for arbeidsløse gjeninnføres.
* at søndagsåpne butikker ikke skal være regelen men heller unntaket, og at butikkansatte skal omfattes fullt ut av Arbeidsmiljøloven.
* at alle nye barnehager og barnevernsinstitusjoner opprettes og drives i offentlig regi.
* at alle forsøk på å privatisere den norske skolen stanses.
* at sosial boligpolitikk gjeninnføres med bygging av kommunale utleieboliger der staten bidrar ved å øke Husbankens rammer og tilbyr lang avdragstid og lav rente.
* all kollektivtrafikk drives i offentlig egenregi slik at anbud unngås.
* at vi får flere vedtak i kommuner om å opprettholde praksis med faste ansettelser, samt å holde seg til de gamle bestemmelsene i Arbeidsmiljøloven.
* å fremme konkrete krav for å forbedre arbeidervernet i Arbeidsmiljøloven.
* å forby bemanningsbyrå. Inntil forbud er oppnådd, skal det jobbes for å begrense bruken av bemanningsbyrå.
* å innføre forbud mot arbeidskontrakter som ikke gir lønn mellom oppdrag.
* at det legges ned veto mot EUs anskaffelsesdirektiv, som forbyr det offentlige å gjennomføre anbudsrunder der kun ideelle organisasjoner kan delta.
* at det innføres i lov om offentlige anskaffelser at det skal være landsomfattende tariff­av­tale. At det ikke skal kunne konkurreres på lavere lønns- og pensjonsvilkår og at kontrak­ter kan heves når bedrifter motsetter seg krav om tariffavtale ifølge arbeidstvistloven, jfr. ILO 94.

**Tariffavtaler/ hovedavtaler**

1. Ved skifte av tariffavtale skal partene på den enkelte bedrift / virksomhet avtale hvilelønns- og arbeidsvilkår som skal videreføres, herunder vilkår for pensjon og forsikring­er. Hvis det ikke oppnås enighet skal avtalte rettigheter videreføres til første ordinære tariffrevisjon.
2. Likebehandlingsprinsippet i tariffavtalene og i lov om virksomhetsoverdrag­else­ utvides til å gjelde pensjonsvilkår.
3. LO må bringe hovedavtalene inn i et hovedoppgjør, slik at vi kan bruke maktmidler til å sikre streikerett ved skifte av tariffavtale og grove brudd på hovedavtalene, og for å sikre tillitsvalgte bedre rettigheter overfor alle arbeidskraftkjøpere, inkludert de reelle eierne i franchiseforetak.

**Bruk av kampmidler.**

**Årsmøtet 2017 mener at**

* det i større grad utvikles solidarisk evne og vilje til å bruke kampmidler som streik, sympatistreik, boikott, blokade, gå sakte - aksjoner og fanemarkeringer for å opprettholde opparbeidede lønns- og arbeidsvilkår, herunder pensjon.
* det ved streikestart for tariffavtaler må det samtidig planlegges og varsles sympatistreik.
* det ved streikestart for tariffavtale i bransjer hvor fagbevegelsen står svakt må hele fagbeveg­elsen mobiliseres til støtte, også i forspillet til streiken. Tidlig støtte er avgjørende for ikke å gi bedrifter tid til å trakassere fagorganiserte til å frafalle krav om tariffavtale.
* fagbevegelsens organisasjoner vurderer å møte tvungen lønnsnemnd med å videreføre streiken dersom arbeidskonflikten ikke setter liv, helse og personlig sikkerhet i fare.

**OFFENTLIG SEKTOR**

**EL og IT Forbundet, Distrikt Trøndelag skal aktivt jobbe**

* for at det føres en politikk som gir arbeidstakere og fagbevegelse mer makt og som bremser markedsliberalismen. En sterk offentlig sektor er viktig både som velferdsprodusent og som motvekt mot markedsøkonomien. Offentlig sektor skal ikke styres etter de samme markedsprinsipper som privat sektor.
* for at offentlig sektor skal styres etter brukenes behov og ikke etter markedsprinsipper.
* mot privatisering og konkurranseutsetting av offentlige oppgaver.
* mot bruk av anbudsprinsippet.
* for at nødvendig infrastruktur og nødvendige tjenester fortsatt skal være i offentlig regi.
* for den offentlige fellesskolen. En skole som gir like muligheter til utdanning uavhengig av klasse, kjønn, geografi og foreldrenes inntekt.
* for at telenettene skal være offentlig eid.
* for lokalsykehusenes eksistens, og at disse er under offentlig og politisk styring.

**AFP og Pensjon**

**EL og IT Distrikt Trøndelag krever endringer i:**

1. Levealdersjustering – som rammer alle, men det er de rike som lever lengst og øker levealderen mest.
2. Indeksering – dette rammer alle, men det er de med lav pensjon som tåler minst at pensjonen reduseres med 8 % på 10 år.
3. Alleårsregelen - dette rammer kvinner spesielt.
4. Pensjonsavkorting ved tidlig avgang – dette er en kvinnefiendtlig klassereform.

**AFP- ordningen i privat sektor må endres slik:**

1. Et tillegg til de som må gi seg tidlig, fra 62 til 65 år som kompenserer for det tapet de lider i livsvarig pensjon.
2. De som mister jobben før fylte 62 år i en AFP-bedrift får beholde opptjent AFP.
3. Delvis uføretrygd kan kombineres med delvis AFP.
4. Innvandrere med kort botid i Norge får rett til å gå av ved fylte 62 år.

Årsmøtet EL og IT Forbundet 2017 krever at målet må være at pensjonen skal være minst 2/3 av tidligere lønn, som også må gjelde for de som blir uføre, de som må gi seg tidlig i arbeidslivet, og dagens unge som blir rammet av levealdersjustering når de blir pensjonister.

**Fritt Palestina**

I over 60 år har palestinerne levd i flyktningleirer.

I over 60 år har Palestina vært okkupert.

I over 60 år har palestinerne vært annenrangs borgere i sitt eget land.

El og IT Distrikt Trøndelag ønsker en rettferdig løsning i Palestina. Derfor går vi inn for boikott av Israel.